સંતોષ સિવને અહીં તમામ કેમેરા ટેકનિક્સ કામે લગાડી છે. ડ્રોન કેમેરા નીચેથી ઉપર ઊઠીને એકદમ ટોપ એન્ગલ થઈ જાય કે અત્યંત દૂર જઈને એક્સ્ટ્રીમ લોંગ શોટ થઈ જાય, ખાસ્સી વાર સુધી કટ થયા વિના સીન ચાલતા રહે, હેન્ડહેલ્ડ કેમેરા (સ્ટેડીકેમ) પાત્રની સાથે સાથે ફરતો રહે અને પાત્રની સાથે આપણને પણ અજાણી પરિસ્થિતિના ભયનો અનુભવ કરાવે… અને બહુ વખતે ટાઈટ ક્લોઝઅપ્સનો આવો મસ્ત ઉપયોગ જોવા મળ્યો. અલગ અલગ એન્ગલેથી પાત્રોના ચહેરાનો થિયેટરનો આખો પડદો રોકી લે તેવો ક્લોઝઅપ આવે. તેની સાથે જ તે પાત્રના મનમાં શું ચાલતું હશે તે ઈમોશન્સ છાપરે ચડીને બહાર આવવા લાગે. સૂર્યપ્રકાશ લાગે તેવા લાઇટિંગનો પણ આ ફિલ્મમાં મસ્ત ઉપયોગ કરાયો છે. સમય મળે અને મણિ રત્નમની જ (રજનીકાંત, મમૂટી સ્ટારર) ક્લાસિક ફિલ્મ ‘દલપતિ’ જોજો. ‘મહાભારત’ના કર્ણ અને દુર્યોધનની દોસ્તીની દાસ્તાન પર બનેલી એ ફિલ્મમાં કર્ણ સૂર્યપુત્ર હોવાને કારણે મોટા ભાગનાં દૃશ્યોમાં સૂર્યનારાયણ દેખા દે છે. CCVનું લાઈટિંગ જોઈને એ યાદ આવ્યા વિના ન રહે.